Papersnake/gushiwen huggingface dataset:
题宣一僧正院
黄滔（唐代）

五级凌虚塔，三生落发师。都僧须有托，孤峤遂无期。

井邑焚香须，君侯减俸资。山衣随叠破，莱骨逐年羸。

茶取寒泉试，松于远涧移。吾曹来顶手，不合不题诗。
次韵子瞻游罗浮山
苏辙（宋代）

客迷堕涧逢玉京，云行夭乔风号鸣。
暗中过尽石髓滑，惊喜观阙朝霞明。
东坡南去类此客，挤者力尽非求生。
偶然濒海少氛气，复有福地容躬耕。
诸侯历聘谢鲁叟，茅檐燕坐师老彭。
天枢旋结日珠重，人寰下视鸿毛轻。
俗缘渐觉冰雪解，元气户复蛟虬狞。
远游脱屣入盖竹，初怪长史留家庭。
後来玉斧小儿子，亦入真诰参仙经。
试令子弟学诸许，还家不用剑阁铭。
洞天闻亦有图籍，但恐未免如公卿。
此心愿与世无事，不愿与世平不平。
澧头送蒋侯
岑参（唐代）

君住澧水北，我家澧水西。两村辨乔木，五里闻鸣鸡。

饮酒溪雨过，弹棋山月低。徒闻蒋生径，尔去谁相携。
郊庙歌辞。晋昭德成功舞歌。武功舞歌二首
佚名（唐代）

拨乱资英主，开基自晋阳。一戎成大业，七德焕前王。

炎汉提封成，姬周世祚长。朱干将玉戚，全象武功扬。

睿算超前古，神功格上圆。百川留禹迹，万国戴尧天。

既已櫜弓矢，诚宜播管弦。跄跄随鸟兽，共乐太平年。
田园乐七首·其六
王维（唐代）

桃红复含宿雨，柳绿更带朝烟。(朝烟 一作：春烟)
花落家童未扫，莺啼山客犹眠。
偈颂一百零二首
释慧远（宋代）

山僧有个不是，丧尽衲僧巴鼻。
惊回陕府铁牛，吞吐山河大地。
宫词 其二十六
赵佶（宋代）

刺花弹箧紫檀弓，何处星丸入苑中。惊起流莺花里去，纷纷如雨落残红。
颂古一百二十一首
释宗杲（宋代）

一气转一大藏教，顿渐偏圆权与实。
无边妙义炳然彰，元来一字也不识。
次韵黄子馀
张孝祥（宋代）

缩肩得句极酸寒，何似黄郎咳唾间。少日曾经诸老学，传家自有祖师关。

词林根柢今谁在，振古风流要力还。我老故应无用此，因君犹欲更晞颜。
东归别所知
罗隐（唐代）

芙蓉宫阙二妃坛，两处因依五岁寒。邹律有风吹不变，

郄枝无岁住应难。愁心似火还烧鬓，别泪非珠谩落盘。

却羡淮南好鸡犬，也能终始逐刘安。
桂花
艾性夫（元代）

秋树婆娑风露凉，老蟾落子种虚堂。
胚浑天地中央色，漏泄神仙上界香。
贫里忽惊添粟满，老来不动买花狂。
带愁莫上黄楼去，归隐淮山兴味长。
通州署中杂兴四首 其一
王世贞（明代）

潞城高望白云翔，浊酒残花兴未央。总道除书同逐客，何妨抱案且为郎。

鬼神元自饶宣室，魑魅那曾止瘴乡。散地陆沈无不可，于今孤匣捲秋霜。
晓出湖边摘野蔬
陆游（宋代）

浩歌振履出茅堂，翠蔓丹芽采撷忙。
且胜堆盘供苜蓿，未言满斛进槟榔。
行迎风露衣巾爽，净洗膻荤匕箸香。
著句夸张君勿笑，故人方厌太官羊。
赋张袁州隐斋三首 其一
度正（宋代）

齐王非爱牛，厉人非爱子。秉彝未殄灭，生意不可已。

傥能克其未，万物均一体。胡为隔形骸，强自分彼此。

达人有大观，俯仰尽天理。从渠美与恶，不与我愠喜。

敬问何以然，请先事克己。
次韵金陵掾属登赏心亭十六韵
项安世（宋代）

赏心淮水头，楼观岌以举。
下分沤鸟界，上入归鸿许。
登梯云湿履，肆席星落俎。
龙争失孙马，鲸戮空峻处。
湖通晋代沟，草入吴时圃。
长啸动危阑，惊风散蒙雨。
君看柱间字，夭矫尚尽舞。
身后岂不荣，生前固多龉。
君看亭下人，古木冠黄土。
犹应悔存日，剩不荒酒所。
只今十九客，一笑集宾宇。
却后三十年，重来共谁语。
念此令人悲，鬓发坐成古。
忽忆少年时，胜肯济刚膂。
前川问花柳，春半天色午。
此乐今未央，寒藤进衰武。
芳草
王嗣晖（清代）

空谷多芳草，灵根得天早。幽幽深山中，风露自昏晓。

待之美人采，以供骚人藻。谁知时俗人，携向群花道。

馨香不足贵，桃李春情好。艳色媚繁华，啼声多时鸟。

东风送晴暖，閒关音逾巧。可悯兰蕙花，掩泣以终老。
送程给事知越州
张炎民（宋代）

威名尝使虏人惊，杖节还朝欲请缨。三绝文章留丽正，一麾江请去承明。

夕闱入对虚青琐，昼锦行归耀绛旌。秋雨鲈莼厨膳美，晓风铙鼓使船轻。

鉴湖云水关心久，蓬阁烟峦照眼清。西省自应论出守，未容全慰吏民情。
规师方外停云斋
释道潜（宋代）

上人少脱略，出处非拘囚。停云倚空端，舒卷良自由。

纵之千丈强，敛附拳石幽。超遥宇宙间，孰与斯人俦。

铭诗善摹写，居士亦风流。
宋太宗学书
王辟之（宋代）

太宗朝，有王著者学右军（王羲之）书，深得其法，侍书翰林。羲听政之余，留心笔墨，数遣内侍持书示著，著每以为未善，太宗遂刻意临学。又以问著，对如初。或询其意，著曰：“书固佳矣，若遽称善，恐羲不复用意矣。”其后，羲笔法精绝，逾前古，世以为由著之规益也。
顷在杭叔骥以离湖日见怀诗相遗舟中无事取而
赵蕃（宋代）

江南千万山，何许为吾栖。
深林与丰草，本自麋鹿宜。
长安冠盖场，谁识杜拾遗。
日赴郑老饭，未救方朔饥。
如我何如人，飘然亦天涯。
买舟今日归，已恨作计迟。
山川旧曾经，所至皆依依。
共载得王蔡，何乐其如之。
但恨诗豪人，先我浮春溪。
眼中清绝处，收拾随以西。
遂令我笔端，失去温润姿。
衢州法曹君，句成亦多奇。
会当一快读，遣此别后思。
人生离合间，可喜更可悲。
但泛石室酒，万事端能齐。
石藓
韩维（宋代）

托根一何洁，冉冉冒幽石。
不学萝与薜，攀缘走岩壁。
云埋晓愈滋，雨洗秋更碧。
移来色难改，足慰思山客。
句 其四十四
王随（宋代）

檐捲三峰碧，琴弹万籁清。
送徐复斋还宜兴
李东阳（明代）

徐翁来自江东南，乌纱白发风毵毵。登堂拜兄报弟礼，满坐和气回春酣。

兄酬弟劝杂乡话，吾辈之乐乐且湛。吾宗老稚数百指，或有囷积无储甔。

杜陵破屋随长镵，万间广厦犹空谈。范家义田久不置，比郡尚觉仁风覃。

少年慕古老亦谙，况有禄俸馀温甘。兄才庙堂足经济，弟力自与田园堪。

分田命仆课耕穫，笑指庾廪高巉巉。留餐岂止树间饭，斛赠不待囊中探。

坐令骨肉异涂路，饥者有食寒者褴。遗泽犹应溉枯涸，清风断可驱顽贪。

弟为遗叟居江潭，兄为元老峨冠簪。始知吏隐各有乐，俯仰不愧三才参。

翁年未衰筋力健，水可方艓陆可骖。明当报成向兄贺，大笑共吸鲸杯三。
题肤功雅奏图 其四
梁国栋（明代）

司马忠良翊圣朝，名飞麟阁不须邀。新皇庙算高千古，休比唐文只度辽。
月中仙 九转功成
王吉昌（元代）

道泄冲和，运开基杳冥，生发元首。推排七返，配二三成六，再三成九。九还真造化，分八卦、妻男自偶。默默真情契，凝然气神，如一镇相守。盈盈动静归元，证不空不有。头面仍旧。无为性普，应地天神化，视之能久。任从劫运变，太空体、绵绵不朽。次了无生灭，恢弘妙用真乐受
次韵杨明叔见饯十首
黄庭坚（宋代）

山围少天日，狐鬼能作妖。
睒闪载一车，猎人用鸣枭。
小智窘流俗，蹇浅不能超。
安得万里沙，晴天看射鵰。
送一老住庐山归宗
楼钥（宋代）

千古名山大道场，止因赋重遂荒凉。
后之君子谁能弛，试向山前问老苍。
行廊
曾极（宋代）

负矢前驱敌未擒，虎侯高揭意何深。
文皇决拾精天下，偏爱良工辨木心。
芙蓉五绝呈景仁
韩维（宋代）

携觞日日绕珍丛，未必欢情尽醉中。
却怕后时无意思，杀风景似范家翁。
郊行 其四
潘牥（宋代）

野店柴门傍水开，凭栏漱罢一裴回。云来岭表商量雨，峰绕溪湾物色梅。
镜湖
苏泂（宋代）

苍苍烟霁塔，了了月明山。
坐久忽不见，蒙蒙杳杳间。
题束季博山园二十首·第一溪
牟巘五（宋代）

倚阑发长啸，援笔记旧游。
想见同来者，俱非第二流。
句
赵善诏（宋代）

仁寿州如斗，分符愧冈功。
和陆成父司户过淮阴县韵三首
袁说友（宋代）

谁云追信属酂侯，政为高皇意欲留。
岁晚不疑云梦计，那知在业已兴刘。
羊毫笔
刘克庄（宋代）

拔到髯生族，多因兔颖稀。
只宜茅舍用，难向玉堂挥。
弄翰虚名似，吹毛本质非。
儿曹贪价贱，鸦蚓扫如飞。
挽赵南塘
方大琮（宋代）

初开学禁预招延，俄滞周南四十年。
大振文词惊海内，肯将训诂让儒先。
孤忠自许汉遗老，高气直凌唐谪仙。
凤昔览辉今已矣，危楼百尽尚依然。
和燕龙图海棠
杨谔（宋代）

西汉欺卢橘，东阳爱野棠。
许昌奇此遇，子美欠先扬。
杜宇三春艳，蚕丛一国香。
燕脂点乱雨，猩色丽斜阳。
富艳东君节，暄妍白帝方。
锦楼祈水色，玉壘换山光。
风格林檎细，腰支郁李长。
天生笑容质，时样舞衣裳。
少吐深深染，全开淡淡妆。
烟媒护绿带，风阵损朱房。
旋失因临水，间飘弗过墙。
佩妄愁杀甫，簪脱即连姜。
蝶舞菱花照，莺啼罨书堂。
迁如弄玉少，坠似绿珠常。
不见还成悔，相思几欲狂。
春深濯锦水，日晚浣纱坊。
卧对移簾押，吟看近笔床。
池清满园倒，鸟起一枝昂。
紫燕衔泥思，黄蜂趁蜜忙。
化工真用意，销得兴携觞。
悼鹤和袭美
张贲（唐代）

渥顶鲜毛品格驯，莎庭闲暇重难群。

无端日暮东风起，飘散春空一片云。
南歌子·转眄如波眼
温庭筠（唐代）

转盼如波眼，娉婷似柳腰。花里暗相招，忆君肠欲断，恨春宵。
红菊
谢宗可（元代）

锦烂重阳节到时，繁华梦里傲霜枝。晚香带冷凝丹粒，秋色封寒点绛蕤。

淡映残虹迷老圃，浓拖斜照落东篱。灵砂换却渊明骨，倦倚西风不自知。
远如期
胡直（明代）

我欲登阆风之层巅兮，我欲登阆风之层巅兮。卢敖充我使，丰隆驾我轩。

经历县圃，俯睇九埏。手揽日月，出入天关。灼灼灵华，献于帝前。

帝令三光，风雨靡愆，匪佳人兮谁为先。
拟寒山寺 其七十二
释怀深（宋代）

恶人骂善人，善人总不对。善人若还骂，彼此一智慧。

不对心清凉，骂者口热沸。正如人唾天，迁从己身坠。
送季明府赴太平粹
戴复古（宋代）

庭闱定省外，都是坐厅时。
尽日身无倦，对天心不欺。
县花潘岳赋，池草惠连诗。
磨取九峰石，刊成德政碑。
成都运司西园亭诗·西园
许将（宋代）

高牙负北郭，芳园路西转。
鸟鸣恋故木，兰茁归新畹。
坐延花景深，行倚筇枝软。
翳然思林木，会心不在远。
宿向果寺
吴与弼（明代）

一宿招提境，归心乐意浓。东流碧沼静，西照夕阳红。

此日留新墨，他年忆旧踪。尘龛谁是伴，明月与清风。
寿建宁太守
刘克庄（宋代）

珥貂不爱爱凭熊，似喜闽山入眼浓。
燕寝香渍公事简，园腰金重宦情慵。
颇闻昭代洵黄发，未许先期访赤松。
十万人家同祝颂，衮衣从此人登庸。
赠裴思谦（一作裴思谦诗）
平康妓（唐代）

银釭斜背解明珰，小语偷声贺玉郎。

从此不知兰麝贵，夜来新惹桂枝香。
值宿闻乌夜啼
弘曣（清代）

值宿霜寒夜，蟾光瓦欲流。哑哑听乌语，历历数更筹。

已傍龙楼稳，能稍砮矢忧。鸡竿应有兆，计日下皇州。
秋怀五首
孙嵩（宋代）

何处秋声多，竹外声历历。
凄切不禁寒，萧萧旧时碧。
此中白发愁，饷与秋风客。
虞公明出示序观音诗事
李纲（宋代）

闻思大士真奇绝，俱妙形神侔玉雪。

譬如水月自清凉，能与世间除恼热。自从證悟今几劫，定慧慈威初不灭。

解脱曾因无尽宣，圆通更假文殊说。森然宝臂清净目，八万四千犹一吷。

依怗群生愿力坚，宴坐谛观尘世阅。先生往时堕宪网，泽雉在樊鹰在绁。

默相虔诚赖觉慈，灼知情实蒙圣哲。踰年海上得归来，冒险岂殊探虎穴。

精刚何翅金百鍊，忠荩端同水万折。观音在处皆现前，不必图绘劳携挈。

此方教体在音闻，悟入此门良不拙。更将妙语赞悲心，功德须知莫如舌。
翠幄轩
杨蟠（宋代）

海榕树倒出，皮斡亦轮囷。
或问寿几许，千年为一春。
子夜四时歌 其二
商景徽（清代）

弄水恐湔裙，采莲畏伤手。花欹半面妆，愿得花间藕。
古离别二首 其二
胡应麟（明代）

驱车出郭门，徘徊望都邑。念我平生亲，聚散何仓卒。

白露涂中平，清霜被原隰。惊飙动地起，黄叶无宁夕。

羁禽怀故林，疲马倦行役。群雁西南翔，哀音正嘹呖。

岂无盈尊酒，执手歧路侧。飞觞属华筵，行子相向立。

别离在须臾，沈忧万端集。去去勿复论，红颜中道掷。
吠犬
连文凤（宋代）

爪牙淬霜戟，眼晴耀铜铃。
轻猥更健捷，群兽此最灵。
吠尧非无知，怪水类桀形。
一片爱主心，庸作警世铭。
哀哉乞邻者，摇尾偷余龄。
奉和九月九日登慈恩寺浮图应制
李恒（唐代）

宝地邻丹掖，香台瞰碧云。河山天外出，城阙树中分。

睿藻兰英秀，仙杯菊蕊薰。愿将今日乐，长奉圣明君。
题陈宣事烟波泛宅
杨时（宋代）

忘怀缨绂寄浮居，来泛烟波拟钓徒。
我欲他时清洛上，为君正橹作鯔鯔。
嘲畜猫
陆游（宋代）

甚矣翻盆暴，嗟君睡得成！但思鱼餍足，不顾鼠纵横。
欲骋衔蝉快，先怜上树轻。
朐山在何许？此族最知名。
法相寺
王锡（南北朝）

释氏贵无生，不在形骸久。性真既已离，色相复何有。

寺僧惑愚民，丹漆饰木偶。谓是肉身存，双耳长齐口。

斯言或信然，结习终多狃。四大了不空，六根反尘垢。

何如任归全，清净还高厚。吾闻孔子云，死者欲速朽。
满江红（小圃玉照堂赏梅，呈洪景庐内翰）
张鎡（宋代）

玉照梅开，三百树、香云同色。光摇动、一川银浪，九霄珂月。幸遇勋华时世好，欢娱况是张灯夕。更不邀、名胜赏东风，真堪惜。

盘诰手，春秋笔。今内相，斯文伯。肯闲纡轩盖，远过泉石。奇事人生能几见，清尊花畔须教侧。到凤池、却欲醉鸥边，应难得。
偈颂二十四首 其二十四
释智愚（宋代）

勤俭起家，丛林麟凤。入门一见，和气可掬，知心不在频叮嘱。
咏史下·五王
陈普（宋代）

宫中双陆可长吁，取日忠臣若釜鱼。
莫道断蛇无决裂，天戈失却老蟾蜍。
奉呈天谷
白玉蟾（宋代）

底事英人便养高，角鹰放了弃弓刀。
六壬六遁成韬晦，四塞三边娄绎骚。
九十日秋凉气少，一千年事乱时多。
长歌大笑不对饮，奈此水光山色何。
桂林
汪应辰（宋代）

秦皇开郡为桂林，古号名邦五岭阴。
山琢玉簪攒万叠，江分罗带绕千寻。
重答刘和州
白居易（唐代）

分无佳丽敌西施，敢有文章替左司。随分笙歌聊自乐，

等闲篇咏被人知。花边妓引寻香径，月下僧留宿剑池。

可惜当时好风景，吴王应不解吟诗。
送邢大声宏音二首
赵蕃（宋代）

不独论新昏，晏晁原老亲。
见来能几日，别去忽今晨。
圣代无迁贾，明时岂避秦。
长沙武陵地，行乐异伤神。
丘成之司理明远阁二首
周必大（宋代）

家传秘籍慕班斿，有子当追嗣与彪。
好事一瓻如许借，楼前百榼果为丘。
和周我万
刘宗周（明代）

重得溪桥句，悠然见白云。风流忆尔辈，感慨寄斯文。

境与身名尽，情从山水分。禅关如可叩，莫遣悟声闻。
句
郑文宝（宋代）

星沉会节歌钟早，天半上阳烟树微。
锄园寄京师友人
韩维（宋代）

荷锄中园立，飞雨洒清朝。
黄鹂何处来，百啭绕林梢。
感彼求友何，慨然念吾交。
煌煌天子都，贤俊相与遨。
飘飘翔华缨，蹀蹀鸣金镳。
良时足游行，高会自招邀。
谁念张仲蔚，寂寞守蓬蒿。
王成之给事囿山堂
楼钥（宋代）

烟雨望丽阳，前山罗紫翠。
照水挹南明，不与巾子对。
朅来登囿山，一览万山会。
莲城山固多，此地要为最。
主人意轩豁，物境供旷快。
山椒涌华屋，迥立风埃外。
一物无遁形，所在见纤介。
清霜肃天壤，佳树隔闤闠。
俯仰随取舍，左右从盼睐。
门墙寻故步，杖屦许从迈。
恍然至绝顶，更觉宇宙大。
樽酒屡劝酬，棋枰更胜败。
秋高月色皎，浮云了无碍。
不俟攀仙掌，徒手吸溪濑。
兹堂极崇敞，意若欠深邃。
先植易生木，徐待松柏兑。
望远仍可喜，意满聊自晦。
无使山下人，或得窥外内。
但恐趣赐环，树艺或不逮。
先生味斯言，一笑相领解。
吾将饬园丁，随处添翳荟。
他时绕扶疎，吾庐益可爱。
五月十三日种竹偶成二首
郭印（宋代）

开拓无多地，栽培只数竿。
云分千亩润，风送一窗寒。
坐上清阴罩，墙边野色团。
课奴勤灌溉，日日报平安。
和韵答马用宏
葛胜仲（宋代）

三吴汗漫游，弥月沐风雨。归来骇贫舍，忽有金刚杵。

岂惟心疾骇，顿觉头风愈。句如冰壶清，格类瓦棺古。

五言有奥境，此段得笺诂。吾衰久寂寂，笑人忧邓禹。

自贬岂不能，趋竞虞姗侮。洞庭岩壑秀，信美真吾土。

秋涛浮乾坤，日月互吞吐。中有七十山，招提称踵武。

归命两足尊，一洗俗谛苦。但喜经翻贝，那知檄驰羽。

钟鱼走诸刹，衽席讵安处。洞天隔尘寰，仙境一二数。

毛公金丹成，拔宅已轻举。空馀朝斗坛，遗址犹可睹。

法城有龙象，今作西山主。净瓶逗真机，松枝代挥麈。

示我第一义，金篦破昏瞽。清游怀清标，所恨隔笑语。

茅庐新塈涂，户牖木仅斧。剧谈伫公来，相望十里许。
寓谯郡宿魏武台下赠罗汝龙
卢柟（明代）

汉帝灭金镜，灵氛黯中原。
山川忽破碎，海水日飞翻。
蚩尤拓大旗，时拂紫薇垣。
奸雄窃神器，霸王气并吞。
平台起崷崒，西北眺陵园。
千载乃丘墟，秋风散鸡豚。
尔来值岁暮，感此摧心魂。
托宿茅屋下，偃仰徒自论。
中逢豫章客，夜半延青樽。
酒酣起视笑，飘然虬须掀。
开口复纵横，历历陈万言。
宛若黄河流，奔漰决昆仑。
然诺在一时，逸气惊鸿鹓。
远望江路塞，蛮烽照天门。
誓欲指雄剑，直斩南溟鹍。
而我岂不能，与君同腾鶱。
风云苟未合，且复侣猱猿。
《阴符》掩玉匣，宝剑藏塞墦。
拂衣一长啸，高风振丘樊。
水流还大壑，日昃仍朝暾。
待予乘景运，一洒清海浑。
以酒渴爱江清作五小诗寄廖明略学士兼简初和
黄庭坚（宋代）

斯人绝少可，白眼视公卿。
每与俗物逢，三沐取洁清。
我亦漫浪者，君何许同盟。
试问卢溪叟，犹得多可名。
七月二十日过王村几到岸遇和中袭明舟回相拉宿于陈氏庵中蚊甚盛达旦不能寝
仲并（宋代）

畏暑肩暂息，初凉戒我行。王村去城市，捷帆片时程。

到岸才咫去，两君笑相迎。回棹不自由，剧谈底里倾。

却泊红莲渚，支筇叩禅扃。阛阓未有此，一见心眼清。

日暮山萧然，风来竹有声。危亭仍解衣，坐久太清生。

携枕共席地，醉言强作醒。蚊声喧不寐，谈馀已窗明。

他乡各蓬转，易散难合并。共居虽一溪，相望南北城。

胜处偶同践，轻去宁无情。慇勤拂素壁，留诗当题名。
桐庐会景亭二首 其二
黄裳（宋代）

舟楫会通处，阴阳明晦时。四并归善政，万象入新诗。

地胜得仙久，水遥归鹭迟。为看滕阁记，将赋此尤宜。
次韵和顾直讲
刘攽（宋代）

故人相语笑家丘，华发盈簪此滞留。无限风光轻过眼，迩来春色试回头。

名园秀木丛幽境，紫府真仙熟旧游。自是山林怀胜赏，非关适野济吾谋。
龙州秀岭
陶弼（宋代）

路随云磴石梯行，限隔华夷天意明。
自与大君为外屏，何功诸将作长城。
福民可拜三公爵，寿圣能呼万岁声。
海国未疆崖石老，待谁来此勒功名。
夜听邻家唱
梅尧臣（宋代）

夜中未成寐，邻歌闻所稀。
想像朱唇动，仿佛梁尘飞。
误节应偷笑，窃听起披衣。
披衣曲已终，窗月存余晖。
早发竹山二首 其二
张嵲（宋代）

去水汤汤萦屿转，前山恰恰与云平。仆夫应怪微吟苦，宁识江头送目情。
立春
刘黻（宋代）

腊月廿四夕，冷坐梅花州。
无梦到金马，有诗迎土牛。
半生常见肘，一岁又从头。
形影人相释，先生达理否。
次韵郭教授雪二首 其二
陈造（宋代）

诗力骎骎雅颂同，人言平处逼熙丰。清篇自昔传平水，妙曲何人和郢中。

颇怪鲸牙须手揽，悬知鼠技笑吾穷。衰慵合袖推敲手，且可旁观斲鼻工。
又和魏秀才
刘攽（宋代）

川原惟汉广，雷雨向春深。望望三农事，悠悠一岁心。

月离初候毕，龙见亦推壬。向夕风翻海，中天电烁金。

农占不骑晦，史例足书霖。至治无饥穰，元和蔑旱涔。

迁鹦殊自喜，倦客独悲吟。未必鱼生釜，聊因酒贳琴。

奋身从嫖姚，走马过雕阴。辜负封侯骨，栖迟沔水浔。
隔浦莲近拍·中山县圃姑射亭避暑作
周邦彦（宋代）

新篁摇动翠葆，曲径通深窈。夏果收新脆，金丸落，惊飞鸟。浓霭迷岸草。蛙声闹，骤雨鸣池沼。
水亭小。浮萍破处，帘花檐影颠倒。纶巾羽扇，困卧北窗清晓。屏里吴山梦自到。惊觉，依然身在江表。
读邸报有感
黄彦平（宋代）

江城留滞鬓毛斑，六县三年几往还。
迁客东流惊建德，怀人秋往更齐山。
平生深愧田园志，陈迹真成俯仰间。
同学少年都上道，欲将长鲜向谁弹。
乾道抚琴有作
杨简（宋代）

萧萧指下生秋风，渐渐幽响飕寒空。
月明夜气清入骨，何处仙佩摇丁东。
野鹤惊起舞，流水噎复鸣。
一唱三友谊意未已，幽幽话出太古情。
龙吟虎啸遽神圣，千山万壑风雨晦。
海涛震荡林木响，乱撒金盘冰雹碎。
和气回春阳，缥缈孤鸾翔。
三江五湖烟水阔，波声飋飋鸣渔榔。
悲猿临涧欲渡不敢渡，但闻涧下萧飒松风长。
閒云曳碧落，势去还回薄。
神仙恍惚无定所，微吟似欲止所作。
御风一笑归篷瀛，犹有余音绕寥廊。
咏扇
梅尧臣（宋代）

翦纨成薄质，谁将拟月轮。
闵竭夏后德，同我天王仁。
及至为时用，岂必画美人。
何忧秋风来，退保藏其真。
七不堪诗七首
宋祁（宋代）

四不堪，不喜谢书疏。
正无力笔能，拙作餐饭句。
悯海棠
钱时（宋代）

海棠前日满枝红，一夜飘飘卷地空。
多少荣华驹过隙，莫教容易负东风。
依韵和乌程子著作四首其三早春游南园
梅尧臣（宋代）

东国春归早，南园百卉宜。
萱芽开翠颖，杏萼破烟姿。
青垅将鸣雉，乔林未啭鹂。
石尤风莫起，芳物畏君吹。
自哂
陈普（宋代）

宽博麻衣折角巾，疏慵不似少年身。
白云半枕山中午，犹梦乘槎去问津。
寄鹅湖佛智长老
黄裳（宋代）

十年光景一回头，闻住鹅湖且六周。堂上雷鸣通妙用，鼎中龙伏得真修。

报恩香篆云山晓，传法心涵水月秋。莫笑紫玄翁未去，已怀烟浪作扁舟。
初离常州，夜宿小井，清晓放船三首
杨万里（宋代）

春早愁人是去年，如今说著尚心酸。
篙师莫遣船迟著，见说苏州好牡丹。
晓度黄叶岭东谷怀寄金陵王居士闲叟
贺铸（宋代）

阴谷不寓暑，风松朝露零。
乳溪逗绿筱，琴筑声泠泠。
老石渍金碧，窅然沈列星。
酌此石上泉，饵彼松下苓。
倏欻振飞步，岂徒制颓龄。
何须历五岳，即蹈神人庭。
顾余方有役，俗驾不敢停。
寄音采真子，来卜白云扃。
江行 其一
何慧生（清代）

长江波浪静，清露夜沾襟。万里飞鸿急，千山落叶深。

寒猿啸云谷，冷月泻霜林。愁听芦花下，秋虫唧唧吟。
记建安大水
韩元吉（宋代）

孤城雨脚暮云平，不觉鱼龙自满庭。
托命已甘同木偶，置身端满似羸瓶。
浮家却羡鸱夷子，弄月常忧太白星。
当日乘槎便仙去，故人应罪曲江灵。
同吴王送杜秀芝赴举入京
李白（唐代）

秀才何翩翩，王许回也贤。
暂别庐江守，将游京兆天。
秋山宜落日，秀水出寒烟。
欲折一枝桂，还来雁沼前。
丁端叔送海错以诗来用韵酬之
陈傅良（宋代）

泽鱼山豕各忘年，味可胜穷总所便。
堪笑荆吴相俎豆，遂令蛮触自矛鋋。
食无误蟹车同轨，贡不徵蚶泽漏泉。
我在帘山人迹罕，亦蒙惟错馈甘鲜。
依韵和孙勉教授
陆佃（宋代）

汝阴先生学虽兴，官职冷静真如冰。门前鸟雀可罗网，甑中埃墨随炊蒸。

收拾人才妙长养，落笔虽误犹成蝇。至于败群亦不受，画脂徒费知难凝。

从来说详富学海，发挥春秋破晻暧。仲舒玉杯足瑕颣，中散珠船不光彩。

著书固知非一日，作诗又欲重千载。公卿争迎为上客，信知淮楚文章伯。

应许曹参避正堂，未甘贾谊虚前席。男儿富贵固有时，如何宦达微愆期。

衮衣绣裳毕竟在，祇是即今髭鬓改。平生耿介性不容，凛凛劲节凌秋风。

金华中丞最称赏，惜也未老先龙钟。去人阖棺命云促，浮生瞬息风中烛。

华萼飘零不得归，涕泪数行悲手足。顾予未放雪满颠，乞得清颍如升仙。

喜闻故人在学校，宛若见面初开笺。扬州骑鹤未足羡，便欲共醉花中间。

西湖风景事事好，不似吴越惟无山。海棠方恨我来迟，君欲归去将何之。

期向圣时同尽瘁，况复交情淡如水。他年若和傅说羹，免使盐梅鼎颠趾。
首春九日寿溪三绝
刘克庄（宋代）

渴饮茅柴不计杯，有时跌倒在苍苔。
松风浩荡俄吹醒，安用龙巾拭吐哉。
黄功垂秘书岚城阁
文同（宋代）

群峰绕高轩，四望如城密。
晴岚逼窗户，净若新洗熨。
杳杳其中人，衣襟照寒碧。
临风设横几，萧洒坐终日。
门前车马道，扰扰乱如虱。
转眼不复观，长歌傲簪绂。
秋杪怀郭明经子涵
啸颠（清代）

怀人望溪云，云飞渡溪去。云去无还期，之子渺何处。

寒花谢遥无，暝烟敛高树。念往悲时序，感物伤情素。

岂无新交者，新交不逮故。
诸陵望幸
任瀚（明代）

翠华巡幸寝园通，甲帐旌旗御气中。
河岳万灵随驻辇，衣冠千仗扈行宫。
诏传梁甫亲埋璧，闻道浔阳自射龙。
海国天吴莫愁思，圣躬还似厌东封。
宝林院岩香阁
李鼗（宋代）

花到清明际，随春渡虎溪。勾牵木芍药，流落古招提。

独喜孤芳在，何妨众草齐。定知妃子意，不解谪仙题。
长安送李尧夫同年
司马光（宋代）

昔岁琼林花气曛，今翰长乐柳梢春。
事随流水滔滔度，鬓结繁霜戢戢新。
世路饱谙都是梦，人生可贵莫如身。
会须筑室临清洛，相与携筇戴葛巾。
和得茶杂韵
吕南公（宋代）

衰翁脾病怯饮茶，不但嗜酒成雄夸。夜长昼短读书苦，伫待鸡鸣愁日斜。

秋蔬搜肠酒正恶，踏炉火慢煎双脚。偶然接得西安角，险欲冲尘送高阁。

沉吟却忆陈公子，惯在京华看贡篚。蒙山顾渚建溪春，花乳清泠遍知味。

今来下国深秋景，酒厚花稀心未醒。盱水中泠亦试烹，岂须奔走扬州井。
讥韦玎吟以韦字为韵
利涉（唐代）

我之佛法是无为，何故今朝得有为。

无韦始得三数载，不知此复是何韦。
史制干晦甫挽诗
魏了翁（宋代）

菑川元自属公孙，竟策词场第一勋。
理有是非宁挠夺，官无大小只忧勤。
纷纷白地皆滩濑，豁豁青天亡片云。
满腹诗书竟何用，泉台暧暧日西曛。
长相思
石孝友（宋代）

蝶团飞。莺乱啼。陌上花开人未归。碧台歌舞稀。

月入扉。风满帷。坐到黄昏人静时。清愁君不知。
次韵艾宣画四首 其一 竹鹤
李纲（宋代）

磊落胎仙谁最宜，此君节操凛霜威。琴心试与弹三叠，从看婆娑舞羽衣。
子固挽词 其一
沈辽（宋代）

江左老儒宗，鸿名五纪中。晚方参法从，久已冠群公。

纕服始去位，仙丹浩无功。古人称不朽，终不愧轲雄。
同人区季方以少司徒还里赋此讯之
张萱（明代）

稽首天王颂圣明，老臣犹幸赐馀生。曾怜傀儡空翻影，却笑樗蒲尽踏坑。

万事止堪供一醉，千秋原不问三旌。心长发短身能健，且向沧浪咏濯缨。
夏至日祀阏伯于开元宫前三日省中斋宿三首
魏了翁（宋代）

朱荣铅砌拱都堂，静合明窗夹主廊。
外省诸司西恻畔，枢寮却在外东厢。
次韵次卿林下行歌十首 其二
周紫芝（宋代）

闻道全家隐鹿门，竹篱茅屋寄江村。庞公事业无多子，只有平安遗子孙。
野人居为吴中行作
溥洽（明代）

桑抽稚绿麦生歧，男女新年解谷丝。老至已怜同甲少，业成未觉见丁迟。

槿篱日薄鸡豚散，花邬春深燕雀知。却怪闲情消不尽，据床长咏《竹枝词》。
大家 其一
孙原湘（清代）

风格天然是大家，不施金翠不铅华。眉弯只仿三分月，心曲常期百合花。

早喜娇儿工蜡凤，每嗤小婢学涂鸦。罗衣怕惹薰笼息，自有生香胜辟邪。
谢馀干陆宰惠李廷圭墨
郭祥正（宋代）

集仙昔与文忠游，文采声鸣喧九州。鲲鹏未化忽拓翼，地老天荒云海幽。

箧中尝秘上赐墨，紫金泥印双脊虬。名题廷圭姓氏李，此物未省何年留。

纹如坚犀刮不动，铿铿触砚苍烟浮。蜀笺洒落黑胜漆，欲论所直真难酬。

麟儿字法肖家学，珍绨宝匣深藏收。并刀截断辄分我，始信明珠今暗投。

嗟予吟笔久已阁，辩舌倒卷刚肠柔。书陈北阙上印绂，志乐南亩亲锄耰。

得君赐墨竟安用，捧玩反覆增予羞。况君绿发眸子莹，才业自副朝廷求。

研磨煤麝染谏草，扶擿世病苍生瘳。名成功遂取上笏，世阀光焰垂千秋。

莫如老钝默将死，再拜谢贶长江头。
闲情
刘克庄（宋代）

宴坐仅留半窗月，归装只载一船愁。
可怜潘令无标致，却为闲情白了头。
寓天台水南四首
林宪（宋代）

春雨暗前山，春云行远林。
月落鸡犬静，谁闻梁甫吟。
巍巍兮高山，泠泠兮好音。
谁闻梁甫吟，惟恐山不深。
九日同兄登君山
章文焕（清代）

翘首江峰帽欲倾，芒鞋踏破白云行。此间真是好山水，选胜其云两弟兄。

满耳秋声高处触，十年诗思感中生。不知谁更吹同调，野菊岩花共品评。
再和邻几
刘敞（宋代）

冱寒凋暮节，大雪冒神州。气象昏千里，光芒混六幽。

度前蚊过目，陨旷叶惊秋。烟素长谁引，云罗薄自浮。

势轻低更起，影乱去还留。玉石均朝采，珠玑共暗投。

围城明组练，格野乱旗旒。模象群形富，牢笼众险周。

履空谙曳纵，骋望快登楼。栖璧函珍带，装帘耀宝钩。

润应何泽比，甘岂井泉侔。万物纷同态，繁阴惨共愁。

波声增渤澥，原色借来麰。邀醉时吹面，欺贫屡洒裘。

驱除夏蛊尽，排迮楚氛收。人谢泥涂辱，家成汗漫游。

画图饶粉垩，比兴极歌讴。积久风逾厉，消迟岁聿遒。

短才非子敌，秘思为君抽。高韵侵梁郢，烦言不可酬。
重五日出都门诗
任希夷（宋代）

客路逢重五，吾年已半百。
颜羞彩楼红，鬓与香蒲白。
功名来何时，岁月等虚掷。
常於沐芳辰，每念怀沙客。
今年拜大恩，列邸缀朝迹。
趋班犹须时，俶载且行役。
徊徨金闺辞，咫尺青门隔。
短棹泛涛江，清觞欢祖席。
后期邈岁年，宾言在朝夕。
将扶鹤发来，须徐幸毋迫。
乙酉端午联句
熊禾（元代）

离骚读罢意沈沈，痛饮狂歌作楚吟。
鱼腹有灵应瞑目，后来犹自有孙心。
郊庙歌辞。五郊乐章。肃和
佚名（唐代）

离位克明，火中宵见。峰云暮起，景风晨扇。

木槿初荣，含桃可荐。芬馥百品，铿锵三变。
诫杀偈十首 其四
释怀深（宋代）

吴人信向更无加，可惜时中善愿差。手掐数珠忙念佛，一边叫唤买鱼虾。
送别刘太守用光转参闽省东归
张吉（明代）

廉州太守东来日，若问珠玑即两儿。苦热相留才数夕，病躯对酌倦移时。

疏狂不厌江湖远，梗直真于岭海宜。为道同官程选部，涪陵气味念相知。
乌衣巷
刘禹锡（唐代）

朱雀桥边野草花，乌衣巷口夕阳斜。
旧时王谢堂前燕，飞入寻常百姓家。
金刚随机无尽颂·非说所说分第二十一
释印肃（宋代）

一条楖栗杖，两头光晃晃。
打破须弥山，挂在眉头上。
题郭凤梁碧云仙馆图二绝句 其一
姚燮（清代）

凤羽䙰褷一帚青，四檐凉翠泼纱棂。愔愔遥夜无人到，水佩风环倚瑟听。
致政都官宋兄言归旧隐赠行
赵抃（宋代）

休官镇浮俗，眉寿冠同年。恬养八十岁，苦吟三百篇。

乘秋迓杖屦，终日隐林泉。我羡归欤乐，高踪不可肩。
题宾仲紫雾山房
韩上桂（明代）

水色含虚幌，山光隐翠屏。鸟翻云际白，树入雨中青。

龙剑常干斗，牛刀早发硎。图南如可待，莫忘北山灵。
山居诗 其三十五
释延寿（宋代）

任运腾腾无所依，閒游长坐性怡怡。疏林不遣閒人到，密意多怡夜月知。

骤雨过时苔路滑，拨云行处石桥危。尘沙劫尽清风在，何假虚名上古碑。
答王甫判官示游兴庆池之作
黄庶（宋代）

东池十里近，遭匝风物饱。
南山若户屏，登临四时好。
我初来长安，脚拟朝夕到。
缠绵簿书间，拘窘若囚盗。
一岁无几至，荏苒成吏考。
夜夜千顷月，只供钓鱼老。
平生林泉心，探奇欲倾倒。
咫尺乃尚尔，满意宁可保。
君官苦近市，危坐若林杭。
偷闲呶呶中，跃马志{左高右交}暴。
岂览足意思，满腹若瑰宝。
归来成新诗，使我愧怀抱。
春词 其五
谢逸（宋代）

院落帘垂春日长，嫩晴天气牡丹香。细看玉面天然白，不及姚家宫样黄。
赋得腊雪连春雪
王禹偁（宋代）

腊雪连春雪，商民舞且歌。
数年求不得，一尺未为多。
试法烹茶鼎，资吟落钓蓑。
登楼应更好，丹水是银河。
兰陵王·杏花坼
曹邍（宋代）

杏花坼。烟柳藏鸦翠陌。苏堤上、人正踏青，嫩草茸茸衬罗袜。游人挂晴塔。十里酣红艳白。秋千外，娇靥笑春，一片笙箫绮霞碧。阿香妒倾国。把镜日深奁，人雨愁织。崇桃积李无颜色。但蝶粉香渍，燕泥芹冷，紫钱芳晕翳宝瑟。怅还近寒食。岑寂。恨无极。更酒驿孤烟，棋院长日。梨花满地春狼藉。望凤阙波渺，燕楼云隔。凭阑干晚，吟袖湿，但笑拍。
锦钱馀笑 其十一
郑思肖（宋代）

一火陶铸来，莫不皆完具。岂有一造化，而劳别父母。

可怜生盲者，当面不辨主。此理甚无斁，唾汝化为土。
送黄文学归将乐兼怀尊人天池
林熙春（明代）

叔度遥千里，神驹特问奇。昔称骑竹者，今访杖藜谁。

畏垒㜞非据，并州慰所思。玉华翘首处，何以泛天池。
悲歌行
林占梅（清代）

钱塘筮仕为西湖，前辈风流慕白、苏。吾家况有栖幽处，孤山踪迹老梅逋。

嗟余少日性莽鲁，六岁伶仃痛失怙。结纳少友事嬉游，一班牙爪利如虎。

王母、寡母双倚闾，几度呼来复绝裾。

暗中痛切泪凝枕，我家生儿破我车。三世伶仃寡弟昆，忍心将毋置之死。

易子而教古有方，割将块肉托舅氏。舅氏部曹值北行，余乃从之游帝京。

自觉一朝身逸乐，离家那顾泪纵横。乘风破浪意豪放，铜琶铁板江东唱。

旗山、鼓山豁两眸，仙霞峻岭摇鞭上。北马南船快骋游，小阳春日入皇州。

生来佚荡难驯伏，舌烂生公不点头。虎坊桥畔交俦伍，驰毬击剑金挥土。

菊部欣聆蓟苑歌，犁园饱看罗门舞。泰山高今祖帐设，芦沟桥水添呜咽。

但云勉我弧先行，不道从兹是死别。行尽燕南遍鲁、齐，騑騑驷牡无停蹄。

风尘澒洞人如鬼，渡过黄河日已西。日西旅舍同沽酒，一路风光数诸口。

扬州明月、姑苏台，洞庭群峭、西湖柳。建河滩险魂欲销，荒陬除夕倍无聊。

洪山桥畔蒲帆落，满城灯火正元宵。因之动我浮华兴，顾曲徵歌气未定。

黄金未尽不言旋，多情犹把南楼凭。叶翁帆海往复回，沙哥祖道送行杯。

七月之秋犹未望，鲸波一舸赋归来。举家狂喜牵我衣，王母扶姑颤巍巍。

低头下拜天性见，满门喜极转嘘欷。北堂择吉命成婚，贺客盈堂吊在门。

王母抱孙□抱子，临终有语愿勿谖。三载杜门躬守制，羸叔劬劳持家计。

道光丙午桂之秋，羸叔沉痾旋去世。折薪肯搆一肩挑，有弟茕茕惜嫩苗。

始悟无学难自立，一编三绝暮连朝。昂藏年几三十岁，妻妾死亡竟相继。

慈闱弃养亦同时，搥胸几绝痛长逝。天昏地惨日无光，欲向泉台觅阿娘。

况复惠连春草恨，死者已矣存者伤。就中一事倍凄其，予年卅六始得儿。

举眼方无伯道叹，回头竟抱元驹悲。未几家室遘三丧，十年春梦徒渺茫。

春梦渺茫今暂醒，琴诗陶写赖园亭。强颜又作詹家婚，弩末犹能中雀屏。

莫道膏肓贪泉石，惭处乡闾乘下泽。萧萧风木悲重兴，捧檄难追毛义迹。

衣紫腰金念已收，觅水寻山兴未休。何时得识匡庐面，又造飞来峰上头。

不图遍地皆狼豕，海内于今多事矣。方、罗时命既同悲，崔、卜功名胡足齿。

子野朝朝唤奈何，平生动作辄坎轲。壁图空挂运甓苦，愁来弹铗哭还歌。

但期郭、岳两忠武，炙手太平立可睹。携琴抱鹤孤山行，补种梅花三百树。
通叟年兄视以柳侯庙诗三首辄亦有作所谓增来
晁说之（宋代）

何处乘驹去，空庭荔子垂。
韩词方走奠，柳庙久徂饥。
既恨谋身误，仍嗟报国隳。
罗池便如此，不复问愚池。
仿元遗山论诗绝句 其八
王昌麟（清代）

金粉齐梁委逝波，初唐四杰祖阴何。就中时见江任体，只觉参军秀气多。
赠蒋德言昆仲三首 其二
袁燮（宋代）

平生寡所谐，疏拙以自守。天钟凿枘性，人弃我独取。

世道方荆凿，营利不绝口。我欲挽衰俗，每每掣其肘。

仕版谓假途，何用医国手。再拜谢诲言，古人贵不苟。

乘田与委吏，勤勤鲁中叟。吾心不可昧，岂问人知否。

此意当与谁，寄我二三友。
和永叔从驾谒景灵宫
韩维（宋代）

驰道尘清生紫烟，帝临原庙拜衣冠。
日华先向金舆动，霜气犹通玉仗寒。
后骑绵裘明粲粲，侍臣瑶佩响珊珊。
一闻佳句歌熙盛，不减都人来路观。
九日登云榭
王十朋（宋代）

九日无悰懒出关，强登云榭望泉山。伤心不忍看茱菊，蓬鬓萧疏泪点班。
秋兴 其二
陈炅（明代）

散步江村日影斜，双双鸥鸟踏晴沙。晚霞海角三株树，秋水明河八月槎。

回首天涯真浪迹，侧身歧路岂无家。别来不奈逢摇落，愁见芙蓉一度花。
别故人张孝先
王铚（宋代）

平生尝叹少陵诗，岂谓残年尽见之。
共脱兵戈身偶在，各怀乡国语尤悲。
又寻芳草春风路，犹听孤舟夜雨时。
避地海山周万里，此行无处寄相思。
送翁员外承赞
黄滔（唐代）

谁言吾党命多奇，荣美如君历数稀。衣锦还乡翻是客，

回车谒帝却为归。凤旋北阙虚丹穴，星复南宫逼紫微。

已分十旬无急诏，天涯相送只沾衣。
省行堂主往霅川化油
释心月（宋代）

火冷灰寒老病身，一灯深夜伴孤贫。
忍将滴滴思乡泪，说与溪头问疾人。
退居十咏 其一 高斋
赵抃（宋代）

轩外长溪溪外山，捲帘空旷水云间。高斋有问如何乐，清夜安眠白昼閒。
送杭州使君苏内相先生某用先生旧诗方丈仙人
李廌（宋代）

世人期公浅，云是真谪仙。
愿公老台鼎，白首冠貂蝉。
为之乃固有，弗为愈知贤。
清风不可挹，高高薄云天。
桂隐纪咏四十八首 其三十八 平桥
张镃（宋代）

桥向平边度，风从阔处来。泠然旬五日，无去亦无回。
偈颂十首 其八
释昙密（宋代）

菩提妙心作么发，日应万机元不差。回首瞥然轻觑著，大千沙界是皇家。
蔡州
曾巩（宋代）

蔡州昔人居，遗堵不可寻。
青石久埋没，荒烟起空林。
昔人依刘表，意气傅至今。
广路竞朱毂，深藏閟黄金。
构难琦琮间，咎责积已深。
终贻覆宗累，苟得非所钦。
为恶理当尔，足懲夸者心。
送刘守备兵维扬
皇甫汸（明代）

为邦有令名，开府向江城。鲸海无传警，狼山伫偃兵。

歌同五裤美，赠比一钱清。独惜隋堤柳，春来绾别情。
流杯涧
张雨（元代）

古木蟠幽涧，层峦叠翠台。水归苍玉峡，风引绿荷杯。

我自知鱼乐，人谁祓禊来。惜无鼠须笔，写记刻岩隈。
摄事十三首
佚名（隋代）

洸洸我祖，时惟膺扬。
潜德弗耀，发源灵长。
肆类配天，永思不忘。
来顾来享，百神是将。
弃妇辞
周忱（明代）

回车已嫁衡门下，将去复留情不舍。举家欲语畏郎嗔，独自登车无送者。

吞悲惟恐路人知，默默还思初嫁时。父母殷勤受明礼，良媒宛转来通辞。

入门郎听舅姑语，妇道营生在勤苦。淡妆不用画蛾眉，朝采蚕桑暮机杼。

亦知朴陋人所厌，习成天性终难变。丈夫有才常好新，贱妾薄命何嗟怨。

缲丝在车犹未除，亭午当炊谁下厨。但得新人亦似此，庶免高堂烦老姑。

到家无面见邻姬，独掩寒闺双泪垂。少时只恨青春促，今日方愁年老迟。
春风袅娜 正月十二日同陆翼王宋既庭吴志伊庆百徐大文叶九来道子李秋森游白塔旃檀诸寺
陈维崧（清代）

被东风入户，唤作春游。新霁动，峭寒收。望峥泓太液，龙堂凤艒，参差上苑，碧甃铜沟。

元夜风光，天家亭馆，树已将花人少愁。帽影带晴薰御陌，鞭丝和暖糁皇州。

经过旃檀绣刹，莲幢芝盖，行人说、翠辇常留。金犊稳，雪蛾柔。

一车莺燕，十里骅骝。旧族崔卢，花翎茜袖，新妆秦虢，秀鬋明眸。

独怜高处，有塔铃碎语，当年此地，辽后妆楼。
送夏旦赴举
李覯（宋代）

岭梅初尽草初生，马上春风酒易醒。
好共大鹏双奋击，此行有路到南溟。
桃源行
王景月（宋代）

秦皇有地包沙漠，秦民无地堪托足。
民心咫尺不戴秦，秦令安能到空谷。
商山紫芝青门瓜，武陵洞底栽桃花。
草木不共人逃去，虞妃山赭良堪嗟。
秦皇一世二世歇，秦民万世桃花月。
渔子相逢五百年，已闻几度乾坤裂。
靖节先生曾作记，只云贤者兹避世。
时人浪作神仙传，空自渺茫涉奇异。
所种柴桑五株柳，胜是武陵千树桃。
孟冬二十八迅雷雨无自朝及午歌以纪之
郭之奇（明代）

龙战于野血玄黄，孟冬之月本无阳。老阴窃位恣翱翔，纷纷雨无挟风狂。

天在山中迷四方，山下有雷似触羊。虩虩终朝孰可当，震惊百里匕为丧。

我闻二日冰始藏，凌阴不固阴跳梁。我闻正月忧繁霜，民之讹言亦孔将。

古往今来变复常，眇视跛履曷能长。未闻宇宙一痍疮，举目山河尽茫茫。

长矢射天天血囊，利矛斫地地无房。川移岳徙罢堤防，乾赢坤馁避锋铓。

谁为君子独乘刚，苏苏索索自低昂。舒心卷意俟春王，风雷相益雨如浆。

手挈玄冥割大荒，四海重瞻日月光。
移居 其一
朱多炡（明代）

屋上青山半隔城，门前林木有馀清。林连北郭藏春色，水过东家作雨声。

薄禄藜羹堪养老，闲身竹素最钟情。人嘲寂寞扬雄宅，自笑《玄经》草未成。
广寿
彭龟年（宋代）

人孰炎寿，寿莫如德。
日新又新，终古不息。
学以明之，先正我心。
所欲既寡，山崇海深。
送周愿判官归岭南
姚系（唐代）

早蝉望秋鸣，夜琴怨离声。眇然多异感，值子江山行。

由来重义人，感激事纵横。往复念遐阻，淹留慕平生。

晨奔九衢饯，暮始万里程。山驿风月榭，海门烟霞城。

易绡泉源近，拾翠沙溆明。兰蕙一为赠，贫交空复情。
捣练子 春日即事
李淑照（清代）

桃似锦，柳如绵。莺语初停蝶翅闲。妨却绣窗多少事，频抛针黹到花前。
奉和圣制中和节曲江宴百僚
李泌（唐代）

风俗时有变，中和节惟新。轩车双阙下，宴会曲江滨。

金石何铿锵，簪缨亦纷纶。皇恩降自天，品物感知春。

慈恩匝寰瀛，歌咏同君臣。（缺一韵）。
夜从法王寺下归岳寺
白居易（唐代）

双刹夹虚空，缘云一径通。似从忉利下，如过剑门中。

灯火光初合，笙歌曲未终。可怜狮子座，舁出净名翁。
水竹野十咏·曲水流觞
叶茵（宋代）

兰亭饮者徒，因物寓天理。
著眼静中观，坎止流行耳。
大茅峰四绝句
陆文圭（元代）

一家兄弟入仙门，谁把名山鼎足分。
我读儒者知长幼，产香先礼大茅君。
眉月
姜贻绩（清代）

盈手方惊错，如眉细逼真。二分明未彀，一曲画初新。

有态堪描额，无心不带颦。几回楼上望，愁杀卷帘人。
送侍御清戎
湛若水（明代）

绣衣乘青骢，矫矫气如龙。霜蹄振山岳，踏躞生秋风。

问君何所如，直指湖西东。问君何所事，皇命肃清戎。

戎籍亦已繁，号声上通天。仍闻父老叹，逃亡尚未还。

室有新寡妇，膝有新孤孱。何当见使君，长跪告此冤。
天台杨景清以所进春秋发微示余辄题小诗其后
刘克庄（宋代）

奏篇久矣彻凝旒，谁信栖栖负笈游。
新义书之于简策，微辞知我者春秋。
即今未劝迩英讲，他日应烦掌故求。
历数先儒多晚达，前孙明复后康侯。
东林泉
王韶（宋代）

晋朝危乱有遗贤，陶谢宗雷总学禅。释殿夜深神运木，社堂秋后玉成莲。

泉喷绣谷长时雨，云拥香炉白昼烟。
忆王孙（集句数首，甚婉娩，情至可观）
汪元量（宋代）

汉家宫阙动高秋。人自伤心水自流。今日晴明独上楼。恨悠悠。白尽梨园子弟头。
独坐
戴叔伦（唐代）

白发怀闽峤，丹心恋蓟门。官闲胜道院，宅远类荒村。

二月霜花薄，群山雨气昏。东菑春事及，好向野人论。
樵云五景诗 其五 息肩馀暇
李穆（唐代）

生涯随分乐樵苏，弛担归来日未晡。松下清风宜少憩，终南捷径苦崎岖。
送程给事知越州
元耆宁（宋代）

请符又作浙东行，六郡争驱绀弩迎。环佩声回尧陛远，旌旗光动禹川明。

山烘橘柚香浮席，溪涨菰蒲翠彻城。人在蓬莱仍昼锦，会稽故事两兼荣。
予向集贤殿试罢寓居京师尝游西冈钱昌武郎中
张耒（宋代）

东风冷峭着衣寒，云影深沉美睡天。
青杏园林花尽落，晚风吹雨湿秋千。
寄临川刘钟台先生 其二
陈邦彦（明代）

士有不得志，闭户尘凝几。驱车驾言迈，念年不踰里。

草莽怀杞愚，中宵频徙倚。马齿日以长，然疑互相訾。

居圉属多虞，安能为园绮。飞鸟艰羽毛，国士惭知己。

悠悠望江乡，所思若庭戺。毋然恋岩阿，勉为苍生起。
浣溪沙
晁补之（宋代）

帐饮都门春浪惊。东飞身与白鸥轻。淮山一点眼初明。谁使梦回兰芷国，却将春去凤凰城。樯乌风转不胜情。
赠天台王处士
林嵩（唐代）

深隐天台不记秋，琴台长别一何愁。茶烟岩外云初起，

新月潭何钓未收。映宇异花丛发好，穿松孤鹤一声幽。

赤城不掩高宗梦，宁久悬冠枕瀑流。
句
金汉臣（宋代）

故乡万里思亲远，客馆孤身度日长。
腊月十日至外祖尚书家
刘克庄（宋代）

古树暗朱门，空阶篆藓痕。
昔容万间屋，今止数家村。
泉少池因废，田荒廪尚存。
遗书零落尽，身愧史迁孙。
答持国遗鲨鱼皮脍
梅尧臣（宋代）

海鱼沙玉皮，剪脍金齑酽。远持享佳宾，岂用饰宝剑。

予贫食几稀，君爱则已泛。终当饭葵藿，此味不为欠。
善哉行·其一
曹操（两汉）

古公亶甫，积德垂仁。
思弘一道，哲王于豳。

太伯仲雍，王德之仁。
行施百世，断发文身。

伯夷叔齐，古之遗贤。
让国不用，饿殂首山。

智哉山甫，相彼宣王。
何用杜伯，累我圣贤。

齐桓之霸，赖得仲父。
后任竖刁，虫流出户。

晏子平仲，积德兼仁。
与世沈德，未必思命。

仲尼之世，主国为君。
随制饮酒，扬波使官。
水谷夜行寄子美圣俞
欧阳修（宋代）

寒鸡号荒林，山壁月倒挂。
披衣起视夜，揽辔念行迈。
我来夏云初，素节今已届。
高河泻长空，势落九州外。
微风动凉襟，晓气清余睡。

缅怀京师友，文酒邈高会。
其间苏与梅，二子可畏爱。
篇章富纵横，声价相磨盖。

子美气尤雄，万窍号一噫。
有时肆颠狂，醉墨洒滂沛。
譬如千里马，已发不可杀。
盈前尽珠玑，一一难柬汰。

梅翁事清切，石齿漱寒濑。
作诗三十年，视我犹后辈。
文词愈清新，心意虽老大。
譬如妖韶女，老自有余态。
近诗尤古硬，咀嚼苦难嘬。
初如食橄榄，真味久愈在。

苏豪以气轹，举世徒惊骇。
梅穷独我知，古货今难卖。
二子双凤凰，百鸟之嘉瑞。
云烟一翱翔，羽翮一摧铩。
安得相从游，终日鸣哕哕。
问胡苦思之，对酒把新蟹。
朱季美招过激清台小集席上赠憨上人
欧必元（明代）

乐土谁堪结净缘，与君相对即陶然。三千境在人间世，四百峰悬小有天。

差拟比丘初散众，敢言居士亦逃禅。坐深渐入清凉界，何必攒眉向白莲。
叶大卿挽词三首
梅尧臣（宋代）

位列名卿重，年跻赐几尊。
臧孙宜有後，定国已高门。
旧族声华远，名藩治行存。
秋风箫吹咽，陇隧起云根。
和存子侄长吟邓都韵
阳枋（宋代）

江肥石没浪壮激，水瘦石露滩无声。
丛深鹿来平都重，林槁鹿无平都轻。
消息盛衰有如此，是理见处须分明。
孟叟晚年尽心作，孔圣垂老春秋成。
当知青气命於志，不同万物殊枯荣。
好向先生间心极，万里浮舟人帝城。
次韵陈泰定见赠二首
李弥逊（宋代）

月魄哉生望已几，豪华未厌老相随。
放疏世故开黄卷，销相尘相对紫芝，
急雨知寒催叶落，断云乘晚截山低。
小槽早作酬春计，又是梅花结蕊时。
去桐江
彭汝砺（宋代）

去去不遑息，栖栖何所归。红尘伤客鬓，白露点征衣。

风雨晴时少，山川平地稀。梦魂留不得，一夜到庭帏。
寄处士方干
周朴（唐代）

桐庐江水闲，终日对柴关。因想别离处，不知多少山。

钓舟春岸泊，庭树晓莺还。莫便求栖隐，桂枝堪恨颜。
赠寻贤相士
姚勉（宋代）

三载须寻一状元，难寻却是状元贤。
近时横浦梅溪老，方是人中第一仙。
太上皇后合端午帖子词
汪应辰（宋代）

自然长寿又康宁，德合无疆万物亨。
圣主爱新思尽美，更羞仙朮助延生。
送李著作
王禹偁（宋代）

芸阁新衔捧诏归，历阳湖畔拜庭闱。
已闻爱子披朱绂，犹学婴儿◇◇彩衣。
饭馈海陵红稻软，鱠擎淮水白鱼肥。
吾生自失荣亲禄，谩踏花砖入北扉。
丰年
佚名（先秦）

丰年多黍多稌，亦有高廪，万亿及秭。为酒为醴，烝畀祖妣。以洽百礼，降福孔皆。
送远上人还金华
释道潜（宋代）

千林脱叶送残秋，一舸南归兴莫留。富渚江平非白马，子陵滩稳异黄牛。

吟怀览胜宜无倦，才力如君岂易求。他日殷勤为细字，尽传佳句到东州。
沧浪亭观雨
杜仁杰（元代）

萧萧北风吹北窗，浪浪秋雨泻秋江。痴蝇不飞集枯几，饥鼠屡秋翻空缸。

杂花叶底开无数，佳木门前立自双。散地自知心地远，赏音谁解足音跫。
秋雨
薛能（唐代）

宿雨觉才初，亭林忽复徐。簇声诸树密，悬滴四檐疏。

省漏疑方丈，愁炊问斗储。步难多入屐，窗浅欲飘书。

动蠖苍苔静，藏蚕落叶虚。吹交来翕习，雷慢歇踌躇。

滞已妨行路，晴应好荷锄。醉楼思蜀客，鯹市想淮鱼。

径草因缘合，栏花自此除。有形皆霢霂，无地不污潴。

境晦宜甘寝，风清□退居。我魂惊晓簟，邻话喜秋蔬。

既用功成岁，旋应惨变舒。仓箱足可恃，归去傲吾庐。
牡丹吟
邵雍（宋代）

牡丹花品冠群芳，况是其间更有王。
四色变而成百色，百般颜色百般香。
登最高亭
张天赋（明代）

山城微雨夜生凉，月上山头喜复光。荆棘已除当日秽，桂兰新放九秋香。

岩花带笑留人醉，野鹤忘机见客忙。遥指西郊在乾上，美人平地着黄裳。
论腿
贾似道（宋代）

大腿圆长健，小脚粗铁线。
班白黄色真，此名金不换。
谒金门（秋日牡丹）
赵长卿（宋代）

花王有意，念三秋寂寞，凄凉天气。木落烟深山雾冷，不比寻常风味。勒驾闲来，柳蒲憔悴，无限惊心事。仙容香艳，俨然春盛标致。

雅态出格天姿，风流酝藉，羞杀岩前桂。寄语鞭蓉临水际，莫骋芳颜妖丽。一朵凭栏，千花退避，恼得骚人醉。等闲风雨，更休孱愁容易。
采菊
韩竹坡（宋代）

撷我百结衣，为君采东篱。
半日不盈掬，明朝还满枝。
悠然何处是，千古正如斯。
观圃
方回（元代）

行行观我圃，物理析秋毫。
日夜新花发，春秋老树高。
力耕何所获，瓮灌未为劳。
天地一樽酒，螟蛉视尔曹。
踏莎行（泰妓胡芳来常隶籍，以其端严如木偶，人因目之为佛，乃作是云）
蔡伸（宋代）

如是我闻，金仙出世。一超直入如来地。慈悲方便济群生，端严妙相谁能比。

四众归依，悉皆欢喜。有情同赴龙华会。无忧帐里结良缘，么诃修哩修修哩。
次韵虞万州见寄除夕江村饯腊二首
魏了翁（宋代）

非我江山许我赊，有涯生事不无涯。
雨添饼饵村村秀，风作羹胹树树花。
行玉盘中看物化，缕银幡里感年化华。
初春心事谁人解，梦落沧江处士家。
题清芬阁
鲁君贶（宋代）

先生遁世有高才，越国风烟入手来。直以五言□治乱，何须一命寄尘埃。

放怀想觉乾坤小，□物能驱造化回。贤矣远孙今善继，出入头角□云雷。
寄舟中诸吟友
胡仲弓（宋代）

溪流何太急，画桨去如飞。
诗垒才无敌，愁城醉解围。
日斜帆影亚，风细乐声微。
误入桃源去，月明犹未归。
春夜韦明府宅宴得春字
骆宾王（唐代）

酌桂陶芳夜，披薜啸幽人。雅琴驯鲁雉，清歌落范尘。

宿云低迥盖，残月上虚轮。幸此承恩洽，聊当故乡春。
颂古四十五首
释如珙（宋代）

觅心不得疑情息，与汝安心万事休。
十万里沙来又去，杖挑只履在肩头。
吴文炳报载藏经船坏已为曝晒毕二首 其一
虞俦（宋代）

石濑沈舟事可吁，万签出水已沾濡。本来一卷无成坏，为问冯夷浸得无。
和徐判院见惠诗篇
姜特立（宋代）

新诗赠我绕朝鞭，敌手相逢一怃然。
迦叶见花吾未解，灵均此秘子能传。
用夹谷子括吴山晚眺韵十首
方回（元代）

眼底胸中稍放宽，超然何肯惑荣观。
余年早已知天命，古道谁堪共岁寒。
驿使寄梅心独远，禅师分芋口无残。
十诗说尽登临意，我但徐行步步安。
既出都门望西路发有作 其一
李孙宸（明代）

靖端肃王程，驱车向西骛。既惬游梁情，亦适归欤趣。

岂复惮倭迟，孤征昔所屡。晨徂每侵星，兼途轻薄暮。

时序如崩波，黾勉促脩路。朔风剥我肤，宁论衣改素。
和勉斋侄二首
何梦桂（宋代）

谩学狂吟试笔毡，惭无风度似僧虔。
五车不作黄金屋，方寸犹僧白玉田。
万事混茫随梦境，一关玄牝透真筌。
北窗人在羲皇上，占得清风一榻眠。
访客至近郊
陆游（宋代）

访客西郊路，停车小苑门。
闲云宁有雨？淡日不成暄。
鹭下青苹浦，鸦啼绿树村。
还家未索莫，随分具鱼餐。
西湖八景 其一 仙桥柳色
徐熥（明代）

迎仙桥畔万条丝，淡荡春风二月时。知是踏青归去晚，几多游女唱杨枝。
虞美人·萧萧风竹千蛟舞
佚名（宋代）

萧萧风竹千蛟舞。云阁催诗雨。中秋时节变新凉。又是一番红叶、下三湘。君如膝上王文度。早晚乡关去。绣香佳处且留连。正好橙黄橘绿、未寒天。
五哀诗五首 其四
卢楠（明代）

有子有子骄且冲，两儿如玉垂琼英。花翻蛱蝶纨绮丛，意态婉娩双冥鸿。

阿爷衔冤在网栅，汝心长望成永隔。桑树那忘白玉环，梦魂哭汝东山陌。

呜乎四哀兮歌正苦，回飙萧飒吹庭树。
雨后十小绝以一雨洗残暑万家生早凉为韵 其六
章甫（宋代）

长安卿相家，一食费几万。有功享固宜，我辈且蔬饭。
句
释晓莹（宋代）

搘筇聊小立。
雨中对瀑复观龙潭水涨
曹鋡（清代）

骤雨划然至，烟雾失长空。千峰荡微影，飞瀑垂玲珑。

深潭忽怒沸，疑是蛟龙宫。响声振林樾，雪浪生寒风。

蹑足心欲动，举首摇双瞳。下触石骨碎，上与银河通。

谁为开凿力，吾将问洪濛。
和马宜州卜居七首·冰雪轩
王炎（宋代）

史君甚爱竹弟，欲与渠为二难。
岁晚青青玉立，不须俗眼同看。
题崔行先石室别墅
郑巢（唐代）

山空水绕篱，几日此栖迟。采菊频秋醉，留僧拟夜棋。

桂阴生野菌，石缝结寒澌。更喜连幽洞，唯君与我知。
太常乐章三十首 其二十 皇帝饮福酒奏禧安之曲
杨亿（宋代）

祀帝圆丘，九州献力。礼行于郊，百神受职。灵祗格思，享我明德。

天鉴孔彰，玄祉昭锡。
漫书五首
司空图（唐代）

长拟求闲未得闲，又劳行役出秦关。

逢人渐觉乡音异，却恨莺声似故山。

溪边随事有桑麻，尽日山程十数家。

莫怪行人频怅望，杜鹃不是故乡花。

海上昔闻麋爱鹤，山中今日鹿憎龟。

爱憎止竟须关分，莫把微才望所知。

世路快心无好事，恩门嘉话合书绅。

神藏鬼伏能千变，亦胜忘机避要津。

四翁识势保安闲，须为生灵暂出山。

一种老人能算度，磻溪心迹愧商颜。
遣兴
戴叔伦（唐代）

明月临沧海，闲云恋故山。诗名满天下，终日掩柴关。
怀天台隐士
王尧臣（宋代）

先生高蹈晦岩扉，沐发晞阳远帝晖。自是鸾皇终瑞世，莫同鱼鸟便忘机。

江凫汎汎随波远，朔雁冥冥避弋归。他日彤庭如应聘，梦魂休绕故山薇。
浪淘沙 寄眉令妹
钟青（清代）

寂寞久临风。敛步从容。春来懒玩小墙东。怕他撩乱花飞处，芳草茸茸。

忆别恨匆匆。失语无穷。何如那日莫相逢。可惜一番光景好，心与谁同。
闻祭钟山旧陵口占一绝
何絜（清代）

恰逢故老话新亭，诏出牲牷喜荐馨。最是圣朝恩德重，孝陵无用植冬青。
依韵和王安之少卿秋约吟
邵雍（宋代）

升沉恶足论，事体到头均。
一片蓬蒿地，千年云水身。
收成时正好，寒暖气初匀。
自此过从乐，诸公莫厌频。
夜
李寄（明代）

独酒三杯可禦寒，不妨长坐到更阑。雁声初向霜前听，月色偏宜树里看。

久客自知容易老，无家莫叹路行难。秋风此夕殊多事，送过箜篌簇几弹。
题常熟县
杨备（宋代）

远逼江垠傍海壖，落帆多是两来船。
县庭无讼乡闾富。岁岁加收常熟田。
古意
洪咨夔（宋代）

条风从东来，习习振枯槁，
美人倚窗闺，别思忽已早。
昔为连理枝，今为断肠草。
鸡号天五更，发白不待老。
偈一百二十首 其六十六
释怀深（宋代）

物物头头不覆藏，须弥高广露堂堂。要知此曲无音韵，更对薰风舞一场。
浮邱八景 其六 朱明馆
黄志尹（明代）

一从归粤社，仙馆日投閒。咫尺罗浮路，丹梯尚可攀。
春从何处来
白行简（唐代）

欲识春生处，先从木德来。入门潜报柳，度岭暗惊梅。

透雪寒光散，消冰水镜开。晓迎郊骑发，夜逐斗杓回。

淑气空中变，新声雨后催。偏宜资律吕，应是候阳台。
得汉彝简周伯宁索香灰
刘炳（明代）

古彝多款识，蟠螭汉篆存。
黄金销土色，翠羽饮雷文。
绮席流寒月，银屏度彩云。
兰灰能裹寄，长吟尽夜分。
玉烛新 檃栝杜子美佳人诗
易顺鼎（清代）

佳人颜似玉。问因甚幽居，乱云空谷。自言身本良家子，零落今依草木。

关中回首，已丧乱、难收骨肉。休更论、贵极王侯，人间事如风烛。

更怜嫁得萧郎，又纨扇恩疏，彩鸾孤宿。婵娟夜哭。

教侍婢、卖尽明珠一斛。牵萝补屋。漫采柏、终朝盈掬。

谁念取翠袖盈盈，天寒倚竹。
己卯十一月朔又梦食梅花梦中作
郑思肖（宋代）

雁宇高高兔国斜，湿花飞露沁流霞。狂来清兴不可遏，吃尽寒梅一树花。
曹云西画卷
黄公望（元代）

十载相逢正忆君，忽从纸上见寒云。空江漠漠渔歌度，一片疏林带夕曛。
送金宪使之蜀少随父经此
皇甫汸（明代）

蜀道遥天末，巴江春水分。嗟余游少小，送客想氤氲。

燕坐琴台月，褰帷剑阁云。知君能谕俗，无待长卿文。
郡圃偶题
林希逸（宋代）

曲阶倚杖行疏影，柳花度竹粘衣领。台根三两落残梅，时见幽禽窥野井。
湘川吊舜
马戴（唐代）

伊予生好古，吊舜苍梧间。白日坐将没，游波凝不还。

九疑云动影，旷野竹成班。雁集蒹葭渚，猿啼雾露山。

南风吹早恨，瑶瑟怨长闲。元化谁能问，天门恨久关。
显灵宫集诸公，以“城市山林”为韵（四首选—）
袁宏道（明代）

野花遮眼酒沾涕，塞耳愁听新朝事；
邸报束作一筐灰，朝衣典与栽花市。
新诗日日千余言，诗中无一忧民字；
旁人道我真聩聩，口不能答指山翠。
自从老杜得诗名，忧君爱国成儿戏。
言既无庸默不可，阮家那得不沉醉？
眼底浓浓一杯春，恸于洛阳年少泪。
和柳子玉官舍十首之怪石
黄庭坚（宋代）

山阿有人著薜荔，庭下缚虎眠莓苔。
手磨心语知许事，曾见汉唐池馆来。
送李彦礼
许景衡（宋代）

持节西陲已清切，还舆北道却盘桓。当官未觉家风远，抗疏要令边计宽。

世俗多应笑公拙，我曹徒解叹才难。但将名节为亲寿，何止平反一笑欢。
聂著作三舅谪官长沙作耐辱亭书来索诗
司马光（宋代）

少连善降志，无愠能忍诟。
兹亭名耐辱，缔构自吾舅。
樽前湘水名，席下湘山秀。
於焉忘荣枯，终日醉醇酎。
攻愁若攻敌，避喧如避寇。
困久理须通，非徒保无咎。
偈颂四十一首
释普宁（宋代）

向上一路滑，壁立千仞险。
南禅不立阶级，直与当头坐断。
同秦仲二子雨中游宝山
苏轼（宋代）

平明已报百吏散，半日来陪二子闲。
立鹊低昂烟雨里，行人出没树林间。
晚泊高邮寄丁洽泉
顾桢（清代）

三十六湖水，朝昏浸客愁。春云迷铁瓮，落日下瓜洲。

渔火如星小，潮声入夜流。江南同此月，怜我泊孤舟。
次韵朱乔年送山老住三峰二首
刘子翚（宋代）

已爱云山信脚行，撩人诗句更增情。
直须吏部寻盟日，急遣双鱼一寄声。
阅秦纪二首
孙嵩（宋代）

初逃揕未亡，又遇朴无伤。
如何博浪祸，更使副车当。
送道友
释道谦（宋代）

二三尺雪山藏路，一两点花春到梅。
将此赠君持不去，请君收拾早归来。
逋客叔菊筵
王彦泓（明代）

几拍吴歈日渐曛，后堂香发卷帘闻。登墙雪貌东家子，映烛明姿左阿君。

花气与人浑不辨，竹声如肉骤难分。分明玉树尊前坐，知是何人梦里云。
句
王祜（宋代）

诗狂直欲吞云雾，酒渴何妨吸洞庭。
乐府杂拟
黄彦平（宋代）

石戴古车辙，人生来往勤。
双轮不生角，越绝会通秦。
坐令丘壑不，化作京洛尘。
君看钓鱼矶，鼻口罗江津。
浮走例有役，俯仰俱已陈。
吾亦永愧尔，东西南北人。
过韩许州石淙庄
苏辙（宋代）

飞泉来无穷，发自嵩岭背。
奔驰两山间，偶与乱石会。
倾流势摧毁，泥土久崩溃。
坚姿未消释，?截嶭俨相对。
居然受喷泼，雷转诸壑内。
初喧堕深谷，稍放脱重隘。
跳沫溅霏微，余澜汹澎湃。
宸游昔事远，绝壁遗刻在。
人迹久寂寥，物理爇兴废。
相君厌纷华，筑室俯湍濑。
濯缨离尘垢，洗耳听天籁。
将追赤松游，自置青云外。
道人亦何者，预此事归计。
犹恐山未深，更种万株桧。
铜陵阻风 其一
王十朋（宋代）

两年官绝塞，万里下瞿唐。秋浦浪方息，铜陵风又狂。

五松人忆白，双竹句思黄。今夜舟中月，中秋何处光。
秋日同觉公上人眺慈恩塔六韵
李洞（唐代）

九级耸莲宫，晴登袖拂虹。房廊窥井底，世界出笼中。

照牖三山火，吹铃八极风。细闻槎客语，遥辨海鱼冲。

禁静声连北，江寒影在东。谒师开秘锁，尘日闭虚空。
杂兴十首 其八
方一夔（宋代）

先生高寄此林泉，懒拙方知此乐全。足屦两忘便不借，人琴俱隐付无弦。

云归书帙留残润，日上香盘袅细烟。勘破世纷无一事，又拈枯笔续前编。
香山寺僧方荷能诗出其师护松号册索次
徐渭（明代）

坛畔苍松缀紫苔，远公曾记昔年栽。不教秀色流华屋，只放疏阴覆讲台。

愁为石化将鳞去，喜作涛鸣杂梵来。却忆吴山五千树，寸秧尽是老龙材。
同子瞻次过远重字韵
苏辙（宋代）

孟子自誇心不动，未试永嘉铁轮重。弟兄六十老病馀，万里同遭海隅送。

长披羊裘类严子，罢食猪肝同闵仲。大男留处事田亩，幼子随行躬釜瓮。

低眉语笑接邻父，弹指吁嗟到蛮洞。茅茨一日敢忘葺，桑柘十年须勉种。

来时邂逅得相携，归去逡巡应复从。莫惊忧患尔来同，久知出处平生共。

虽令子孙治家学，休炫文章供世用。颍川筑室久未成，夜来忽作西湖梦。